EELNÕU

27.11.2024

VÄLISMINISTER

MÄÄRUS

Tallinn nr

**Euroopa Liidu tagasipöördumistunnistuse väljaandmise kord1**

Määrus kehtestatakse isikut tõendavate dokumentide seaduse § 9 lõike 1, § 121 lõike 9, § 15 lõigete 1 ja 3 ning § 366 lõike 3 alusel.

**1. peatükk**

**Üldsätted**

**§ 1. Määruse reguleerimisala**

(1) Määrusega kehtestatakse:

1) Euroopa Liidu (edaspidi *EL*) tagasipöördumistunnistuse väljaandmise taotlemisel esitatavad tõendid ja andmed, taotluse vorm, väljastamise kord ning tähtajad;

2) konsulteerimismenetluse kord ja tähtajad;

3) ELi tagasipöördumistunnistuse tehniline kirjeldus ja sellele kantavate andmete loetelu.

(2) Määruses ettenähtud haldusmenetlusele kohaldatakse haldusmenetluse seadust, arvestades isikut tõendavate dokumentide seadusest tulenevaid erisusi.

**2. peatükk**

**ELi tagasipöördumistunnistuse taotlemine, väljastamise kord ja tähtajad ning konsulteerimismenetluse kord ja tähtajad esindamata ELi kodaniku taotluse menetlemisel**

**§ 2. ELi tagasipöördumistunnistuse taotlemine**

(1) Isikut tõendavate dokumentide seaduse § 364 lõigetes 1–3 nimetatud isik (edaspidi *taotleja*) esitab ELi tagasipöördumistunnistuse taotluse (edaspidi *taotlus*), millele on lisatud käesolevas määruses sätestatud tõendid ja dokumendid, Eesti välisesindusele.

(2) Taotlus esitatakse komisjoni rakendusotsuse (EL) nr 2024/2662, millega kehtestatakse ELi tagasipöördumistunnistuse taotluse standardvorm ja muudetakse rakendusotsust (EL) 2022/2452 (ELT L, 2024/2662, 15.10.2024), lisas 1 kehtestatud vormil.

(3) Taotluse allkirjaväljale kirjutab taotleja omakäelise allkirja, millega kinnitab, et:

1) taotluses esitatud andmed ja taotlusele lisatud dokumendid on õiged;

2) on teadlik ELi tagasipöördumistunnistuse tagastamise kohustusest sihtkohta jõudmisel vastavalt ELi tagasipöördumistunnistuse väljastamisel saadud juhistele;

3) nõustub oma isikuandmete töötlemisega ELi tagasipöördumistunnistuse väljaandmise eesmärgil.

(4) Kui teovõimeline taotleja ei ole võimeline taotlusele alla kirjutama, jäetakse allkirjaväli tühjaks ja taotluse vastu võtnud ametnik teeb taotlusele märke selle põhjuse kohta.

(5) Täisealine piiratud teovõimega taotleja ei pea taotlusele alla kirjutama. Piiratud teovõimega taotleja eest kirjutab taotlusele alla tema seaduslik esindaja.

(6) Kui taotlusele kirjutab alla taotleja seaduslik esindaja, lisab ta taotlusele esindusõigust tõendava dokumendi koopia.

(7) Kui taotleja isikusamasust kontrollitakse isikut tõendavate dokumentide seaduse § 111 lõike 13 alusel videosilla vahendusel, võib taotluse esitada elektrooniliselt ja sellele ei pea alla kirjutama.

**§ 3.** **Isikusamasuse kontrollimine videosilla vahendusel**

(1) Videosilla vahendusel isikusamasuse kontrollimisel kontrollib konsulaarametnik isiku elulisust reaalajas.

(2) Konsulaarametnik võib otsustada, et videosilla vahendusel ei ole võimalik taotleja isikusamasust kontrollida, näiteks vajaliku riist- ja tarkvara ning internetiühenduse halva kvaliteedi, taotleja isikusamasuse kahtluse või muu mõjuva asjaolu tõttu. Riist- ja tarkvara ning internetiühenduse probleemide korral võib konsulaarametnik korraldada uue isikusamasuse kontrollimise seansi.

**§ 4. Näokujutis ja foto**

(1) Taotleja näokujutis võetakse taotluse esitamise ajal.

(2) Kui näokujutist ei ole võimalik taotluse esitamise ajal võtta, lisab taotleja taotlusele värvifoto või digitaalse foto, mis vastab Rahvusvahelise Tsiviillennunduse Organisatsiooni (edaspidi *ICAO*) dokumendi nr 9303 või Euroopa Komisjoni õigusaktide nõuetele.

(3) Kui taotlejal, kes on Eesti kodanik või välismaalane, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, ei ole võimalik lisada taotlusele lõikes 2 sätestatud nõuetele vastavat fotot või kui see on taotleja jaoks ebamõistlikult koormav, kasutatakse ELi tagasipöördumistunnistusel isikut tõendavate dokumentide andmekogus olevat fotot, mis vastab ICAO dokumendi nr 9303 või Euroopa Komisjoni õigusaktide nõuetele.

**§ 5. Riigilõiv**

(1) Taotlusele lisatakse riigilõivu tasumist tõendav dokument.

(2) Kui taotleja on riigilõivu tasumisest vabastatud või tasutavat riigilõivu on vähendatud, lisatakse taotlusele dokument, mis tõendab, et ta on riigilõivu tasumisest vabastatud või tasutava riigilõivu määra on vähendatud, või andmed riigilõivu tasumisest vabastamise või tasutava riigilõivu määra vähendamise kohta (otsuse number, kuupäev).

**§ 6. Taotlemisel esitatavad muud tõendid ja dokumendid**

(1) Esindamata ELi kodanikust taotleja esitab mis tahes olemasoleva isikut tuvastada võimaldava dokumendi või selle koopia või skanni.

(2) Kui ELi tagasipöördumistunnistust taotletakse isikut tõendavate dokumentide seaduse § 364 lõike 3 alusel välisriigis sündinud alla üheaastasele lapsele, lisatakse taotlusele:

1) lapse sünnitõend või sünnitunnistus, mis peab olema, kui see on välja antud välisriigis, tõlgitud vandetõlgi poolt eesti või inglise keelde ning legaliseeritud või kinnitatud apostilliga, kui välisleping ei sätesta teisiti;

2) konsulaarametniku nõudmisel lapse teise hooldusõigusliku vanema lihtkirjalik nõusolek lapsele ELi tagasipöördumistunnistuse väljaandmiseks.

(3) Kui isik taotleb ELi tagasipöördumistunnistuse väljastamist varem välja antud ELi tagasipöördumistunnistusele kantud ebaõigete andmete või andmete muutumise tõttu, esitatakse õigeid andmeid tõendav dokument või selle koopia või skann.

**§ 7. Konsulteerimismenetluse kord ja tähtajad esindamata ELi kodaniku taotluse menetlemisel**

(1) Konsulaarametnik konsulteerib isikut tõendavate dokumentide seaduse § 366 lõikes 1 sätestatud konsulteerimismenetluse raames kahe tööpäeva jooksul taotluse esitamisest, taotleja kodakondsusjärgse liikmesriigi asutusega, et kontrollida taotleja kodakondsust ja isikusamasust. Eelmises lauses nimetatud tähtaega võib konsulaarametnik ületada põhjendatud juhul.

(2) Konsulaarametnik esitab taotleja kodakondsusjärgse liikmesriigi asutusele kogu asjakohase teabe, sealhulgas taotleja:

1) nime;

2) kodakondsuse;

3) sünniaja;

4) soo;

5) käesoleva määruse §-s 4 nimetatud näokujutise või foto;

6) isikukoodi või sotsiaalkindlustusnumbri;

7) asendatava dokumendi liigi ja numbri;

8) mis tahes olemasoleva isikut tuvastada võimaldava dokumendi koopia või skanni.

(3) Kui taotleja on käesoleva määruse § 4 lõike 2 kohaselt lisanud taotlusele foto, esitab konsulaarametnik taotleja kodakondsusjärgse liikmesriigi asutusele selle skanni, mis vastab ICAO dokumendi nr 9303 või Euroopa Komisjoni õigusaktide nõuetele.

(4) Konsulaarametnik teavitab konsulteerimismenetluse käigus taotlejat taotluses esitatud kontaktandmete kaudu järgmistest asjaoludest:

1) kodakondsusjärgse liikmesriigi asutus on andnud käesoleva paragrahvi lõikes 1 nimetatud konsulteerimismenetluse käigus teada, et ta ei suuda kinnitada taotleja kodakondsust kolme tööpäeva jooksul talle teabe esitamisest;

2) kodakondsusjärgse liikmesriigi asutuse hinnang, millal kodakondsusjärgse liikmesriigi asutusel on kavas käesoleva lõike punktis 1 nimetatud juhul konsulteerimistaotlusele vastata.

**§ 8. ELi tagasipöördumistunnistuse väljastamise tähtajad**

(1) Konsulaarametnik väljastab esindamata ELi kodaniku ELi tagasipöördumistunnistuse kahe tööpäeva jooksul käesoleva määruse § 7 lõikes 1 nimetatud pöördumisele kodakondsusjärgse liikmesriigi pädevalt asutuselt vastuse saamisest.

(2) Konsulaarametnik väljastab Eesti kodaniku või välismaalase, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, ELi tagasipöördumistunnistuse kolme tööpäeva jooksul taotluse esitamisest.

(3) Lõigetes 1 ja 2 nimetatud tähtaegu võib ületada põhjendatud juhul.

**§ 9. ELi tagasipöördumistunnistuse kehtivus**

ELi tagasipöördumistunnistus peab kehtima selle reisi lõpuleviimiseks vajaliku aja jooksul, milleks see on välja antud. Samuti tuleb arvesse võtta vajalikeks ööbimisteks ja ümberistumisteks kuluvat aega ning lisada täiendav kahepäevane ajapikendus.

**3. peatükk**

**Konsulteerimismenetluses kodakondsusjärgse liikmesriigina osalemise kord ja tähtajad**

**§ 10. Abistavale liikmesriigile Eesti kodaniku ELi tagasipöördumistunnistuse väljaandmise menetluses kodakondsusjärgse liikmesriigina vastamine**

(1) Kui abistav liikmesriik esitab isikut tõendavate dokumentide seaduse § 366 lõikes 1 sätestatud konsulteerimismenetluse raames Eesti kodaniku ELi tagasipöördumistunnistuse taotluse menetlemisel Välisministeeriumile kodakondsuse ja isikusamasuse kontrollimiseks Eesti kodanikku puudutava teabe, vastab Välisministeerium abistavale liikmesriigile kolme tööpäeva jooksul.

(2) Kui lõikes 1 sätestatud tähtaja jooksul ei ole võimalik vastata, teavitatakse sellest lõikes 1 nimetatud aja jooksul abistavat liikmesriiki ja teatatakse, millal vastus edastatakse.

(3) Kui Välisministeerium ei nõustu, et abistav liikmesriik annab Eesti kodanikule välja ELi tagasipöördumistunnistuse, teavitatakse sellest abistavat liikmesriiki lõikes 1 või 2 sätestatud tähtaja jooksul.

(4) Käesolevas paragrahvis nimetatud tähtaegu võib ületada põhjendatud juhul.

**4. peatükk**

**ELi tagasipöördumistunnistuse tehniline kirjeldus ja sellele kantavate andmete loetelu**

**§ 11. ELi tagasipöördumistunnistuse vorm ja sellele andmete kandmine**

(1) ELi tagasipöördumistunnistus koosneb ELi tagasipöördumistunnistuse ühtsest blanketist ja sellele kinnitatavast ELi tagasipöördumistunnistuse ühtsest kleebisest.

(2) ELi tagasipöördumistunnistuse ühtne blankett koosneb ühest mõlemalt poolelt trükitud ja kolmeks kokku volditud lehest. Kokkuvolditult vastab blanketi suurus ISO/IEC 7810 ID-3 standardile.

(3) ELi tagasipöördumistunnistuse ühtse kleebise lahtrid ja masinloetav ala täidetakse kooskõlas ICAO dokumendi nr 9303 või Euroopa Komisjoni õigusaktide nõuetega.

(4) ELi tagasipöördumistunnistusele kantakse teavet masinloetavas vormis ainult juhul, kui see esineb ka § 13 lõikes 4 nimetatud ELi tagasipöördumistunnistuse ühtse kleebise lahtrites.

(5) ELi tagasipöördumistunnistuse ühtse kleebise märkuste lahtrisse võib lisada vajalikke riiklikke kandeid, mis ei dubleeri §-s 13 sätestatud andmeid.

(6) Kõik ELi tagasipöördumistunnistuse ühtse kleebise kanded, sealhulgas näokujutis, trükitakse. Trükitud ELi tagasipöördumistunnistuse ühtsel kleebisel ei või teha käsitsi muudatusi.

(7) Kui tehnilistel põhjustel ei ole võimalik ELi tagasipöördumistunnistuse ühtse kleebise kandeid, sealhulgas näokujutist, trükkida, võib need teha käsitsi ja kinnitada ELi tagasipöördumistunnistuse ühtsele kleebisele foto. Sellisel juhul peab fotol olema lisakaitse foto asendamise vastu. Käsitsi täidetud ELi tagasipöördumistunnistuse ühtsel kleebisel ei või teha muudatusi.

(8) Kui ELi tagasipöördumistunnistuse ühtsele blanketile veel kinnitamata ELi tagasipöördumistunnistuse ühtsel kleebisel leitakse viga, tunnistatakse ELi tagasipöördumistunnistuse ühtne kleebis kehtetuks ja hävitatakse. Kui viga leitakse pärast ELi tagasipöördumistunnistuse ühtse kleebise kinnitamist ELi tagasipöördumistunnistuse ühtsele blanketile, tunnistatakse mõlemad kehtetuks ja hävitatakse ning valmistatakse uus ELi tagasipöördumistunnistuse ühtne kleebis.

**§ 12. ELi tagasipöördumistunnistuse ühtse blanketi tehniline kirjeldus**

(1) ELi tagasipöördumistunnistuse ühtse blanketi esilehel on kujutatud 12 kuldset tähte, mis moodustavad ringi, ja tekst:

EUROOPA LIIT (kõigis liidu ametlikes keeltes)

EMERGENCY TRAVEL DOCUMENT

TITRE DE VOYAGE PROVISOIRE

(2) ELi tagasipöördumistunnistuse ühtse blanketi teisele leheküljele kinnitatakse ELi tagasipöördumistunnistuse ühtne kleebis. ELi tagasipöördumistunnistuse ühtne kleebis kinnitatakse nii, et seda ei ole kerge eemaldada, ning see joondatakse lehe servaga ja kinnitatakse serva külge. ELi tagasipöördumistunnistuse ühtse kleebise masinloetav ala peab olema lehe välisservaga kohakuti. Väljaandva ametiasutuse tempel lüüakse ELi tagasipöördumistunnistuse ühtsele kleebisele nii, et see ulatub dokumendi leheküljele.

(3) ELi tagasipöördumistunnistuse ühtse blanketi kolmandal ja neljandal leheküljel on:

1) tekst „Emergency Travel Document“;

2) ELi tagasipöördumistunnistuse ühtse kleebise lahtrite nimetused kõigis ELi ametlikes keeltes, välja arvatud inglise ja prantsuse keeles;

3) tekst „This EU Emergency Travel Document is a travel document issued by a Member State of the European Union for a single journey to the holder's Member State of nationality or residence or, exceptionally, to another destination. Authorities of non-EU countries are hereby requested to allow the holder to pass freely without hindrance.

Le présent titre de voyage provisoire de l'UE est un titre de voyage délivré par un État membre de l'Union européenne aux fins d'un trajet unique vers l'État membre de nationalité ou de résidence du détenteur, ou, à titre exceptionnel, vers une autre destination. Les autorités des pays tiers sont priées d'autoriser le détenteur du titre de voyage provisoire à circuler sans entraves.“.

(4) ELi tagasipöördumistunnistuse ühtse blanketi viies ja kuues lehekülg on mõeldud viisade ning sisse- ja väljasõidutemplite jaoks ning neil on pealkiri:

VISA/VISA.

(5) ELi tagasipöördumistunnistuse ühtsele blanketile on eeltrükitud seitsmekohaline number.

**§ 13. ELi tagasipöördumistunnistuse ühtse kleebise tehniline kirjeldus**

(1) ELi tagasipöördumistunnistuse ühtsele kleebisele trükitakse või kinnitatakse dokumendi kasutaja §-s 4 nimetatud näokujutis või foto. Esindamata ELi kodanikule väljastatavale ELi tagasipöördumistunnistuse ühtsele kleebisele trükitakse või kinnitatakse foto, mis on esitatud kodakondsusjärgsele liikmesriigile § 7 lõike 2 kohaselt.

(2) ELi tagasipöördumistunnistuse ühtsel kleebisel on kirjed:

1) EU ETD/TVP UE;

2) European Union/Union européenne;

3) EUE.

(3) ELi tagasipöördumistunnistuse ühtsel kleebisel asetseb horisontaalselt ELi tagasipöördumistunnistuse ühtse kleebise seitsmekohaline number, mis on musta värvi ja spetsiaalset kirjatüüpi kasutades eeltrükitud. Nimetatud numbrile eelneb väljaandva liikmesriigi kahetäheline riigikood, mis vastab ICAO dokumendi nr 9303 või Euroopa Komisjoni õigusaktide nõuetele ning mis võib olla kas eeltrükitud või lisatud pärast ELi tagasipöördumistunnistuse ühtse kleebise täitmist. Turvakaalutlustel võib sama seitsmekohaline number olla ELi tagasipöördumistunnistuse ühtsel kleebisel eeltrükitud mitmesse kohta.

(4) ELi tagasipöördumistunnistuse ühtne kleebis sisaldab nummerdatud ning inglis- ja prantsuskeelsete nimetustega lahtreid järgmise teabe jaoks:

1) sihtriik ja kõik transiidiriigid, mille jaoks ELi tagasipöördumistunnistus välja antakse;

2) väljaandev liikmesriik ja väljaandva asutuse asukoht;

3) väljaandmise kuupäev ja kehtivuse lõppkuupäev;

4) ELi tagasipöördumistunnistuse saaja perekonna- ja eesnimi, kodakondsus, sünniaeg ja sugu;

5) ELi tagasipöördumistunnistuse ühtse blanketi, millele ELi tagasipöördumistunnistuse ühtne kleebis kinnitatakse, number.

(5) ELi tagasipöördumistunnistuse ühtsel kleebisel on märkuste lahter, kuhu väljaandev asutus võib kanda vajaliku lisateabe, näiteks asendatud isikut tõendava dokumendi liigi ja numbri.

(6) Kuupäevad kirjutatakse järgmiselt: päev kirjutatakse kahe numbriga, kuu 1.–9. päeva puhul on esimene number null; kuu kirjutatakse kahe numbriga, aasta 1.–9. kuu puhul on esimene number null; aasta kirjutatakse nelja numbriga. Kuupäevale ja kuule järgneb tühik.

(7) ELi tagasipöördumistunnistuse ühtne kleebis sisaldab asjakohast masinloetavat teavet, mis vastab ICAO dokumendi nr 9303 või Euroopa Komisjoni õigusaktide nõuetele, välispiiril toimuva kontrolli hõlbustamiseks. Masinloetava ala kahe esimese tähena kasutatakse suurtähti „PU“, mis viitavad asjaolule, et tegemist on ELi tagasipöördumistunnistusega. Masinloetav ala sisaldab nähtava taustatrükina trükitud teksti, mis moodustub sõnadest „Euroopa Liit“ kõigis liidu ametlikes keeltes. Tekst ei tohi mõjutada masinloetava ala tehnilisi omadusi ega selle loetavust.

(8) ELi tagasipöördumistunnistuse ühtsele kleebisele on võimalik lisada kahemõõtmeline triipkood.

(9) ELi tagasipöördumistunnistuse ühtne kleebis sisaldab turvaelemente, mis on kõigi ELi liikmesriikide puhul samad ja millega tagatakse piisav kaitse võltsimise eest, võttes eelkõige arvesse ühtse viisavormi puhul kasutatavaid turvaelemente.

**5. peatükk**

**Lõppsätted**

**§ 14. Määruste kehtetuks tunnistamine**

Kehtetuks tunnistatakse:

1) välisministri 28. detsembri 2015. a määrus nr 8 „Tagasipöördumistunnistuse ja tagasipöördumise loa vorm, tehniline kirjeldus ning neile kantavate andmete loetelu“;

2) välisministri 28. detsembri 2015. a määrus nr 9 „Tagasipöördumistunnistuse ja tagasipöördumise loa väljaandmise tähtajad ning tagasipöördumistunnistuse ja tagasipöördumise loa taotlemisel esitatavate tõendite ja andmete loetelu“;

3) välisministri 12. juuli 2022. a määrus nr 10 „Euroopa Liidu tagasipöördumistunnistuse väljaandmise taotlemisel esitatavate tõendite ja andmete loetelu ning väljaandmise tähtajad ja Euroopa Liidu tagasipöördumistunnistuse taotlemise vorm“.

**§ 15. Määruse jõustumine**

Määrus jõustub 9. detsembril 2025. a.

1 Nõukogu direktiiv (EL) 2019/997, millega kehtestatakse ELi tagasipöördumistunnistus ja tunnistatakse kehtetuks otsus 96/409/ÜVJP (ELT L 163, 20.06.2019, lk 1–12), muudetud komisjoni delegeeritud direktiiviga (EL) 2024/1986 (ELT L, 2024/1986, 16.07.2024).

Margus Tsahkna

Välisminister Jonatan Vseviov

Kantsler